Откриха аудитория на името на доц. Илия Стойков във Философския факултет на ВТУ - Times.BG
Откриха аудитория на името на доц. Илия Стойков във Философския факултет на ВТУ
12 януари, 2018 Ана Минева Велико Търново
Аудитория, именувана „Доц. д-р Илия Стойков“ във Философския факултет, бе открита тържествено във ВТУ. По предложение на катедра „Психология“, както и с подкрепата на ректора на великотърновския ВУЗ проф. д-р Христо Бонджолов, във Философския факултет беше честван 70-годишният юбилей на доц. д-р Илия Дочев Стойков, дългогодишен преподавател и ръководител на катедра „Психология“. По негова инициатива от 1993 г. е създадена специалността „Психология“.
Част от честването на 70-годишния юбилей на доц. д-р Илия Стойков бе откриването на аудиторията, именувана „Доц. д-р Илия Стойков“. В нея ще се съхраняват и ползват от студенти и преподаватели над 2000 книги, учебници и списания в сферата на философското, психологическото и педагогическото знание. Книгите са дарение от съпругата на доц. д-р Илия Стойков- Розалина Ганекова. Домакин на тържеството бе катедра „Психология“.
Събитието уважиха членовете на ректорското ръководство, деканите на факултети, ръководителите на катедри от Философския факултет, както и преподаватели и студенти от специалност „Психология“. Професионалната биография и делото на доц. д-р Илия Стойков бяха представени от доц. д-р Велислава Чавдарова, председател на ОС на Философския факултет и преподавател в катедра „Психология“. Ректорът на ВТУ „Св. св. Кирил и Методий“ проф. д-р Христо Бонджолов сподели спомени за доц. д-р Илия Стойков и пожела на студентите и преподавателите от Философския факултет да пазят книгите, но и да разпространяват научното познание, завещано от основателя на специалност „Психология“ доц. д-р Илия Стойков. Членовете на студентски клуб „Доц. д-р Илия Стойков“ изразиха своята благодарност към решението на Ганекова да дари книгите на техния учител.